টাইব্রেকারে সবচেয়ে বেশি শটের বিশ্ব রেকর্ড
ইসরায়েলের ঘরোয়া ফুটবল ম্যাচে টাইব্রেকারে সবচেয়ে বেশি শট নেওয়ার বিশ্ব রেকর্ড হয়েছে। দেশটির তৃতীয় স্তরের ফুটবলে সেমিফাইনালে ওঠার প্লে–অফ ম্যাচে গতকাল মুখোমুখি হয়েছিল এসসি ডিমোনা ও শিমসন তেল আবিব।
অতিরিক্ত সময় শেষে দুই দল ২-২ গোলে সমতায় থাকায় ম্যাচ গড়ায় টাইব্রেকারে। আর এই টাইব্রেকারেই হয়েছে বিশ্ব রেকর্ড।
ডিমোনা শহরে অনুষ্ঠিত এই ম্যাচের টাইব্রেকারে দুই দল মিলে মোট ৫৬টি শট নিয়েছে। অর্থাৎ ২৮টি করে শট নিয়েছে দুটি দল। শেষ পর্যন্ত ২৩-২২ ব্যবধানে টাইব্রেকার জিতেছে ডিমোনা। প্রায় ৪৫ মিনিট স্থায়ী হয়েছিল এই টাইব্রেকার শুটআউট। ৫৬তম শটটি নেন শিমসনের গোলকিপার আভিহায় দাহান। ডিমোনা গোলকিপার গাল নাভন সেটি ঠেকিয়ে দেন।
এর আগে টাইব্রেকারে সবচেয়ে বেশি শটের বিশ্ব রেকর্ড ছিল ৫৪ শটের। ২৭টি করে শট নিয়েছিল দুই দল। ২০২২ সালে মার্চে ইংল্যান্ডে আর্নেস্ট আর্মস্ট্রং মেমোরিয়াল কাপে প্রথম রাউন্ডের সেই ম্যাচে বেডলিংটনকে টাইব্রেকারে ২৫-২৪ গোলে হারিয়েছিল ওয়াশিংটন। ইংল্যান্ডের নর্দান লিগের দ্বিতীয় বিভাগে প্রতিদ্বন্দ্বিতা করা ক্লাবগুলো মেমোরিয়াল কাপে অংশ নিতে পারে—ইংলিশ ফুটবলে যা দশম স্তরের।
ইসরায়েলের ঘরোয়া ফুটবল ম্যাচে টাইব্রেকারে সবচেয়ে বেশি শট নেওয়ার বিশ্ব রেকর্ড হয়েছে। দেশটির তৃতীয় স্তরের ফুটবলে সেমিফাইনালে ওঠার প্লে–অফ ম্যাচে গতকাল মুখোমুখি হয়েছিল এসসি ডিমোনা ও শিমসন তেল আবিব।